Ekstremiste in VSA se optrede moet verwerp wordFoto: pixabay.com Die wêreld is die afgelope naweek geskud met die gewelddadige betogings en teenbetogings in Charlottesville in die VSA wat tot die dood van een betoger, twee polisielede en talle ernstige beserings aanleiding gegee het. Regses en linkses het mekaar so erg beetgekry dat ’n noodtoestand in die stad afgekondig is. Charlottesville in die deelstaat Virginië is ’n klein stad met net minder as 50 000 inwoners. Twee Amerikaanse presidente, Thomas Jefferson en James Monroe, is van Charlottesville afkomstig. Jefferson het die Universiteit van Virginia in Charlottesville gestig en vandag is dié universiteit steeds ’n gerespekteerde universiteit. Charlottesville het ook verskeie ander talent opgelewer, onder wie die literêre reuse Edgar Allan Poe en William Faulkner. Gedurende April vanjaar het die stadsraad van Charlottesville besluit dat die standbeeld van die bevelvoerder van die weermag van die Gekonfedereerde State van Amerika tydens die Amerikaanse Burgeroorlog, genl. Robert E. Lee, uit ’n park in die stad verwyder moet word. Dit volg nadat talle ander stede oor die hele Amerika die afgelope tyd besluit het om soortgelyke standbeelde te verwyder. Die vraag oor Robert E. Lee is ingewikkeld, maar hy was ’n waardige bevelvoerder vir sy tyd en het ’n ambisieuse militêre stryd teen die Yankies van die noorde van die VSA gevoer. Lee het tydens die oorlog sy swart slawe vrygestel en dit is bekend dat hy ná die oorlog goeie rasseverhoudinge gehandhaaf het. Oor veral die suide van Amerika word Lee vir sy leierskap, dapperheid en die vlam van vryheid wat hy en sy magte so lank tydens die Burgeroorlog lewendig gehou het, onthou en gerespekteer. Lee se denke oor ras sou in vandag se terme as kras rassisties beskryf kon word, maar vir sy tyd was dit grootliks normaal. Daar is sekerlik goeie argumente vir en teen die nalatenskap van genl. Lee. Dat daar in Amerika ’n wesenlike aanslag teen die Gekonfedereerde State se geskiedenis heers, is waar. Dat daar oor die algemeen onder talle wit Amerikaners ’n gevoel van vervreemding oor die afgelope paar jaar ingetree het, is ook ’n feit. Donald Trump het sy verkiesing juis aan hierdie vervreemding te danke. Talle pogings van geloofwaardige instellings wat historiese monumente beskerm, is sedert April aangewend om die verwydering van die Lee-standbeelde stopgesit te kry. Talle hofsake daaroor moet nog voorkom. Die besluit van Neo-Nazi’s en mense met ekstremistiese en kras rassistiese slagspreuke en motiewe om die afgelope naweek op Charlottesville toe te sak om in hul eie woorde Lee se standbeeld “in beskerming te neem”, is ’n ramp. Die uitdaging vir konserwatiewe individue en groepe wat die beskerming van kultuur en identiteit voorstaan, in die VSA en talle ander plekke in die wêreld, is om nie toe te laat dat ’n redelike klein geïsoleerde groep ekstremiste hul saak vernietig nie. Wat die afgelope naweek in Charlottesville gebeur het, is vernietigend vir die billike argumente van gematigde groepe wat Lee se standbeeld wil beskerm. Konserwatiewes in die VSA moet juis die optrede van Neo-Nazi’s en Ku Klux Klan-groepe hard en duidelik verwerp. Natuurlik was die teendemonstrasies ook onaanvaarbaar, maar geen regdenkende konserwatiewe mens kan simpatie toon vir die ekstremiste se gedrag nie.